WORK วิ่งสวนตลาด! บวกแรงกว่า3% โบรกฯแนะซื้อ ชูเป้า 97 บ.
WORK วิ่งสวนตลาด! บวกแรงกว่า 3% ล่าสุด ณ เวลา 15.03 น. อยู่ที่ 82 บาท บวก 2.75 บาท หรือ 3.47% สูงสุดที่ 82 บาท ต่ำสุดที่ 79.25 บาท ด้วยมูลค่าซื้อขาย 639.31 ล้านบาท ด้าน โบรกฯ แนะซื้อ ชูเป้า 97 บ. คาดกำไรปี 61-62 โตแกร่ง หลังปรับขึ้นค่าโฆษณาสูงขึ้น
30 ม.ค. 2561

ผู้สื่อข่าวรายงานว่า ราคาหุ้น บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ล่าสุด ณ เวลา 15.03 น. อยู่ที่ 82 บาท บวก 2.75 บาท หรือ 3.47% สูงสุดที่ 82 บาท ต่ำสุดที่ 79.25 บาท ด้วยมูลค่าซื้อขาย 639.31 ล้านบาท ขณะที่ดัชนีตลาดโดยรวมลบ 0.71%

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” WORK ให้ราคาเป้าหมาย 97 บาท/หุ้น ประเมินด้วยวิธีส่วนคิดลดกระแสเงินสดสุทธิ (DCF) คาดว่าราคาหุ้นที่ปรับลงมาก ได้สะท้อนเรื่องคาดการณ์ขาดทุนในงวดไตรมาส 4/60 ไปพอควรแล้ว
ทั้งนี้ถึงแม้คาดว่าไตรมาส 4/60 บริษัทจะมีผลการดำเนินงานเป็นขาดทุนสุทธิ 75 ล้านบาท สืบเนื่องจากได้รับผลกระทบจากการหยุดโฆษณาช่วงพิธีถวายพระราชทานเพลิงพระศพ ร.9 และการจ่ายโบนัสสูงให้กับพนักงาน
อย่างไรก็ตามหากมองภาพรวมทั้งปี 60 ก็ยังแข็งแกร่งเป็น 851 ล้านบาท เพิ่มก้าวกระโดด 328% เทียบช่วงเดียวกันของปีก่อน ตามรายได้ที่เติบโตสูงถึง 46% จากอัตราค่าโฆษณาที่ปรับขึ้น ขณะที่อัตรากำไรขั้นต้นก็ปรับตัวดีขึ้น เพราะต้นทุนส่วนใหญ่เป็นคงที่ รวมทั้งสัดส่วนค่าใช้จ่ายขาย-บริหารเทียบกับรายได้ที่ลดลง ตามฐานรายได้ที่สูงขึ้น
นอกจากนี้คาดว่าปี 2561 จะเป็นแนวโน้มที่ดีกับธุรกิจบริษัท สอดคล้องกับอุตสาหกรรมสื่อทั้งกลุ่มเริ่มมีสัญญาณดีคือ การใช้ค่าใช้จ่ายโฆษณารวมพ.ย.60 เพิ่มขึ้นถึง 44% เป็น 8.8 พันล้านบาท ตามบทวิจัยของ Nielsen หลังจากที่ได้ชะลอตัวลงมากในช่วงปี 58-60 แต่คาดว่าปี 61 จะมีแนวโน้มที่ดีขึ้นจากภาพรวมเศรษฐกิจไทย ภาวการณ์บริโภคกระเตื้องขึ้นตามมา
ทั้งนี้คาดการณ์ว่าอัตราการเติบโตกำไรหลักปี 61 สูงเป็น 74% เทียบช่วงเดียวกันของปีก่อน แรงผลักดันมาจากการปรับขึ้นค่าโฆษณาไปสู่ระดับ 82,000 บาทต่อนาที เทียบกับปี 60 ที่ 69,000 บาทต่อนาที โดยจะมีรายการต่างๆที่ทยอยออกมา และคาดว่าจะได้รับความนิยมสูง เช่น The Show, The Rapper และ Diva Makeover เป็นต้น ส่วนครองตลาดมีโอกาสเพิ่มขึ้นไปอีก อีกทั้งฐานปี 59-60 ก็ต่ำ เพราะมีเหตุการณ์พิเศษเกี่ยวกับพระราชพิธี แต่ปี 61 ไม่มีเหตุการณ์พิเศษ